Universitetet i Oslo

Det medisinske fakultet

Meticillinresistente, gule stafylokokker (MRSA).

Testing av studenter som har oppholdt seg i kliniske miljøer utenfor Norden.

Meticillinresistente, gule stafylokokker (MRSA) utgjør i mange land 10-60 % av gule stafylokokkinfeksjoner ved sykehus. Bakterien lever lenge i miljøet og hos ubehandlede bærere. Dersom bakterien får innpass i et sykehus, oppstår store infeksjonsproblemer fordi bakterien ikke påvirkes av de mest brukte antibiotika.

Alt personell som har arbeidet i helsesektoren eller vært pasient i land utenfor Norden, må undersøkes på om de er bærere av MRSA før de kan arbeide ved norske sykehus. Dette gjelder også studenter som skal ha klinisk undervisning på sykehus etter å ha studert eller arbeidet i kliniske miljøer utenfor Norden, eller dersom de har ligget på sykehus utenfor de nordiske land.

For studenter ved Det medisinske fakultet, Universitetet i Oslo, vil testingen foregå ved Universitetets Helsetjeneste på Blindern. Studenter som faller inn under de ovennevnte gruppene må melde seg i Helsetjenestens ekspedisjon i åpningstiden, fortrinnsvis i tiden 13-14, men ikke etter kl. 15. Fakultetet vil sender rutinemessig Helsetjenesten lister med navn og personnummer på studenter som reiser til utlandet utenfor Norden på opplegg som er organisert av fakultetet. Andre studenter som har vært i kliniske miljøer utenfor Norden, har selv ansvar for at de bli testet. Fakultetet vil få tilbakemelding fra Helsetjenesten om studenter på våre oversendte lister som ikke tester seg eller tester positivt.

Erfaringsmessig tester få positivt. De aller fleste av disse vil avgi negativ test etter behandling en uke. I ytterst få tilfeller kan behandlingen ta lenger tid. De som tester positivt vil få behandling ved Infeksjonsmedisinsk poliklinikk på Ullevål sykehus. Universitetets helsetjeneste formidler kontakt.      

Studenter som tester positivt vil være utelukket fra undervisning på sykehus med direkte pasientkontakt (f.eks. klinisk smågruppeundervisning) inntil de tester negativt. 

Fakultetet vil strekke seg langt for at en eventuell positiv test ikke skal få studiemessige konsekvenser for de berørte studentene. F. eks. vil vi legge til rette for at studentene kan få tatt igjen eventuell tapt undervisning slik at de ikke blir forsinket i studiet. Hvordan dette skal skje, må avtales individuelt.

Kontaktpersoner: 

Overlege Cecilie Daae og oversykepleier Kaia Sveen, Universitetets helsetjeneste

Avdelingsleder Jens Andreas Wold og førstekonsulent Sverre Bjerkeset, Det medisinske fakultets sekretariat.

